
Szubverzív gyermekkultúra? – A „Hull a pelyhes dinamit” kezdetű dal regionális változatai a Kárpát-medencében

Dolgozatomban a „Hull a pelyhes dinamit...” kezdetű szubverzív gyermekdal változatait mértem fel egy internetes kérdőív segítségével. Először megpróbáltam a dalocska megszületésének idejét felmérni, amelyhez megvizsgáltam a késői nyolcvanas és korai kilencvenes évek (a kérdőív válaszai szerint a dal legkorábbi feltűnési ideje) sajtóját, majd az internetes viccmegosztó oldalakat, ahol a későbbiekben terjedt. A dalocskát összehasonlítottam más kultúrák szubverzív gyermekdalaival, illetve más magyar nyelvű gyerekdalokkal, például a szintén karácsonyi dal paródiájaként terjedő „Jaj de szép az akasztófa...” kezdetű dallal.
Kutatásom elején úgy feltételeztem, hogy a régiónak nagy befolyása lesz a dalocska változataira, de ez a feltételezésem nem igazolódott. Ennek oka az, hogy a dal rendkívüli népszerűségnek örvendett a kétezres évek vicces SMS-megosztó weboldalain, és ezáltal nagyobb közönséget ért el. Foglalkoztam azzal is, hogy a dalocska internetes terjedése beleillik-e az eredetileg Richard Dawkins által szociobiológiailag felvázolt, majd később (többek között) Limor Shifman által továbbfejlesztett mémelméletbe. Felmértem azt is, hogy a Télapó mennyire prominens szereplője a magyar nyelvű humornak, illetve azt, hogy a diákok milyen módon próbálnak a tanárok „elnyomásától” megszabadulni.
Kutatásom fő kérdése az volt, hogy vajon miért ennyire populáris a „Hull a pelyhes dinamit...”, miért ismerik ennyien, miközben más hasonló gyermekdalok feledésbe merültek, és ezt a kérdést sikerült megválaszolnom: a közismert dallam, az interneten való terjedés és a tekintély nyílt támadása, valamint a gyerekek humorérzéke, amellyel viccesként fogják fel a felnőttek számára abszurd vagy egyenesen visszataszító dolgokat mind közrejátszanak abban, hogy a dalocska a mai napig fennmaradt. Kérdőívemet 1000 ember töltötte ki, és számtalan verziót ismerhettem meg, amelyeket bemutatok a dolgozatomban. 



